CELEX: 32018D1211
Language: mt
Date: 2018-07-16 00:00:00
Title: Deċiżjoni tal-Kunsill (UE) 2018/1211 tas-16 ta' Lulju 2018 dwar l-iffirmar, f'isem l-Unjoni Ewropea, ta' Protokoll li jemenda l-Ftehim dwar it-trasport okkażjonali internazzjonali ta' passiġġieri bil-kowċ u bix-xarabank (Ftehim Interbus) billi tiġi estiża l-possibbiltà ta' adeżjoni għar-Renju tal-Marokk (Test b'rilevanza għaż-ŻEE.)

3.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 222/1
               
            
         DEĊIŻJONI TAL-KUNSILL (UE) 2018/1211
         tas-16 ta' Lulju 2018
         dwar l-iffirmar, f'isem l-Unjoni Ewropea, ta' Protokoll li jemenda l-Ftehim dwar it-trasport okkażjonali internazzjonali ta' passiġġieri bil-kowċ u bix-xarabank (Ftehim Interbus) billi tiġi estiża l-possibbiltà ta' adeżjoni għar-Renju tal-Marokk
         (Test b'rilevanza għaż-ŻEE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea u, b'mod partikulari l-Artikolu 91, flimkien mal-Artikolu 218(5), tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Taħt id-Deċiżjoni tal-Kunsill 2002/917/KE (1), il-Ftehim dwar it-trasport okkażjonali internazzjonali ta' passiġġieri bil-kowċ u bix-xarabank (Ftehim Interbus) (2) ġie konkluż, f'isem l-Unjoni, fit-3 ta' Ottubru 2002 u daħal fis-seħħ fl-1 ta' Jannar 2003 (3).
                  
               
                     (2)
                  
                  
                     Fil-5 ta' Diċembru 2014, il-Kunsill awtorizza lill-Kummissjoni biex tiftaħ negozjati biex jiġi emendat il-Ftehim Interbus bil-għan li jitkabbar l-ambitu ġeografiku tiegħu, biex jippermetti l-adeżjoni tar-Renju tal-Marokk, li bħalissa mhijiex prevista fih. Il-Kummissjoni nnegozjat, f'isem l-Unjoni, Protokoll li jemenda l-Ftehim Interbus billi tiġi estiża l-possibbiltà ta' adeżjoni għar-Renju tal-Marokk (il-“Protokoll”). In-negozjati ġew konklużi fl-10 ta' Novembru 2017.
                  
               
                     (3)
                  
                  
                     L-adeżjoni possibbli tar-Renju tal-Marokk mal-Ftehim Interbus mistennija tikkontribwixxi għall-iżvilupp ta' relazzjonijiet internazzjonali fir-rigward tat-trasport tal-passiġġieri, tat-turiżmu u tal-iskambju kulturali lil hinn minn dawk il-pajjiżi li bħalissa huma Partijiet għall-Ftehim Interbus. Ir-Renju tal-Marokk, li ma jgawdix sħubija sħiħa fil-Konferenza Ewropea tal-Ministri tat-Trasport iżda għandu biss status ta' osservatur, li mhuwiex biżżejjed għall-adeżjoni mal-Ftehim Interbus, għandu jingħata l-opportunità biex jaċċedi għall-Ftehim.
                  
               
                     (4)
                  
                  
                     Għalhekk, il-Protokoll jeħtieġ li jiġi ffirmat f'isem l-Unjoni, suġġett għall-konklużjoni tiegħu f'data iktar tard.
                  
               ADOTTA DIN ID-DEĊIŻJONI:
         
            Artikolu 1
            L-iffirmar tal-Protokoll li jemenda l-Ftehim dwar it-trasport okkażjonali internazzjonali ta' passiġġieri bil-kowċ u bix-xarabank (Ftehim Interbus) billi tiġi estiża l-possibbiltà ta' adeżjoni għar-Renju tal-Marokk huwa b'dan approvat f'isem l-Unjoni, suġġett għall-konklużjoni tiegħu (4).
         
         
            Artikolu 2
            Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Protokoll f'isem l-Unjoni.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-16 ta' Lulju 2018.
            
               
                  Għall-Kunsill
               
               
                  Il-President
               
               J. BOGNER-STRAUSS
            
         
         
            (1)  Id-Deċiżjoni tal-Kunsill 2002/917/KE tat-3 ta' Ottubru 2002 dwar il-konklużjoni tal-Ftehim Interbus dwar it-trasport okkażjonali internazzjonali tal-passiġġieri bil-coach u bix-xarabank (ĠU L 321, 26.11.2002, p. 11).
         
            (2)  ĠU L 321, 26.11.2002, p. 13.
         
            (3)  ĠU L 321, 26.11.2002, p. 44.
         
            (4)  It-test tal-Protokoll se jiġi ppubblikat flimkien mad-Deċiżjoni dwar il-konklużjoni tiegħu.